b'\n_START_ARTICLE_\nSlovenska \xc5\xbeenska zveza\n_START_PARAGRAPH_\nSlovenska \xc5\xbeenska zveza je slovenska zavarovalna dru\xc5\xbeba v ZDA s sede\xc5\xbeem v Jolietu (Illinois)._NEWLINE_Ustavovljena je bila na pobudo Merie Prisland leta 1926 v Chicagu kot zavarovalna dru\xc5\xbeba slovenskih \xc5\xbeensk in deklet v ZDA, deluje pa tudi na izobra\xc5\xbeevalnem, kulturnem, narodnoobrambnem, dobrodelnem in izdajateljskem podro\xc4\x8dju. Zdru\xc5\xbeuje \xc4\x8dlanice v krajevnih dru\xc5\xa1tvih na ozemlju ZDA. Njen najvi\xc5\xa1ji organ je glavni odbor z odsekom za prosveto in publikacije ter svetovalnim odborom. Uradno glasilo je bil prvi dve leti po ustanovitvi Amerikanski Slovenec, 1929 pa so za\xc4\x8deli izdajati lastno glasilo Zarja. Ob ustanovitvi je Slovenska \xc5\xbeenska zveza zdru\xc5\xbeevala dve krajevni dru\xc5\xa1tvi s 72 \xc4\x8dlanicami, leta 1964 96 dru\xc5\xa1tev z okoli 12.000 \xc4\x8dlanicami, 1997 pa 65 dru\xc5\xa1tev 6.000 \xc4\x8dlanicami.'